ORI: มองบวก”เทมเพิลตัน”ซื้อบิ๊กล็อตแนะนำซื้อราคาเป้าหมาย 12.43 บาท
ORI: มองบวก"เทมเพิลตัน"ซื้อบิ๊กล็อต สำหรับการประเมินมูลค่าหุ้น หากกำหนดให้ Forward P/E ปี 59 เป็น 10 เท่า จะได้ราคาพื้นฐานที่ 12.43 บาท ราคาปิดมีส่วนเพิ่มได้อีกถึง 16%
19 ก.ย. 2559

บล.ดีบีเอส วิคเคอร์ส ระบุในบทวิเคราะห์วันนี้(19 ก.ย.) ว่า บริษัท ออริจิ้น พร็อพเพอร์ตี้ จำกัด (มหาชน) หรือ ORI กองทุนเทมเพิลตันซื้อบิ๊กล็อตหุ้นออริจิ้น 25 ล้านหุ้น หรือ 3.7% จากกลุ่มจรูญเอก ซึ่งเป็นกลุ่มผู้ถือหุ้นใหญ่ ผู้บริหารเผยกองทุนสนใจเพราะเป็นหุ้นเติบโตสูง ไม่หวั่นสถาบันถือหุ้นทำสภาพคล่องหนืด ปรับเป้ายอดขายปีนี้แตะ 8.5 พันล้านบาท จากเดิม 7.5 พันล้านบาท
ผลกระทบ: เป็นบวกทางจิตวิทยา ที่กองทุนขนาดใหญ่ระดับโลกอย่างเทมเพิลตันมาซื้อหุ้น ก็แสดงว่าเป็นบริษัทมีอนาคตเหมาะต่อการลงทุน สำหรับพื้นฐานของ ORI แม้เป็นบริษัทที่อยู่อาศัยขนาดเล็ก เน้นพัฒนาแต่คอนโดมีเนียม แต่ถือว่าเป็นกิจการที่เติบโตเร็ว เริ่มเป็นที่รู้จักในกลุ่มผู้ซื้อคอนโดมิเนียม ผลงานปีนี้อยู่ในเกณฑ์ดีทีเดียว ยอดขาย 8 เดือน59 เป็น 5 พันล้านบาท คิดเป็น 67% จากเป้าขายเดิมที่ 7.5 พันล้านบาทแล้ว จึงมีการปรับเป้าขายเพิ่ม อีกทั้งยอดขายรอโอน (Backlog) ก็ทำสถิติสูงสุดใหม่ตั้งแต่ตั้งบริษัทมาถึง 1 หมื่นล้านบาท จึงทำให้มีแหล่งรายได้ที่มั่นคงใน 2 ปีข้างหน้า
คำแนะนำ: ปรับเพิ่มเป็นซื้อ จากเดิม ถือ หลังราคาหุ้นปรับลงมามากตามภาวะตลาดฯ คาดว่าแรงกระตุ้นราคาหุ้น (catalyst) คือ แนวโน้มกำไรปีนี้จะไปกระจุกตัวในครึ่งปีหลัง เพราะจะมีโครงการไปโอนในงวดครึ่งหลังปีนี้ถึง 4 โครงการ โดยไตรมาส 3/59 เริ่มโอนได้ 1 โครงการ และไตรมาส 4/59 อีก 3 โครงการส่วนคาดการณ์กำไรสุทธิตลอดปีนี้จะเติบโตถึง 93% เทียบช่วงเดียวกันของปีก่อนแต่กำไรสุทธิต่อหุ้น (EPS) เติบโต 45% เทียบช่วงเดียวกันของปีก่อนผลพวงจากจำนวนหุ้นที่เพิ่มขึ้นจากการ IPO เป็น 600 ล้านหุ้น จากเดิม 450 ล้านหุ้น แม้ว่ากำไรสุทธิในรอบครึ่งแรกปี59 ได้ปรับลงถึง 30% เทียบช่วงเดียวกันของปีก่อนก็ตาม สำหรับการประเมินมูลค่าหุ้น หากกำหนดให้ Forward P/E ปี 59 เป็น 10 เท่า จะได้ราคาพื้นฐานที่ 12.43 บาท ราคาปิดมีส่วนเพิ่มได้อีกถึง 16%
 